לקראת ההכרזה של חברת HTC על מכשיר הדגל החדש HTC U (שם קוד Ocean) קיבלנו כבר בשבוע שעבר ידיעה על כך שהוא צפוי לשלב מסגרת רגישה למגע, וכעת מגיע דיווח נוסף, או יותר נכון תמונה ראשונה, המציגה לכאורה את הדגם שייחשף במהלך החודש, עם זמינות ככל הנראה בחודש מאי.
כפי שניתן לראות בתמונה המצורפת, גם HTC חותכת לא מעט את הברזל בחלקו הקדמי של המכשיר לטובת גודל מסך, כאשר השוליים דקיקים מאוד, ויהיו כאמור רגישים למגע באמצעות החלקת האצבע או טפיחה. למעשה, על פניו נראה שהטאיוואנית העלימה לגמרי את הכפתורים הפיזיים במכשיר, כלומר השליטה על עוצמת השמע וככל הנראה גם על הכיבוי וההדלקה, תיעשה רק באמצעות מגע כלשהו. מעניין לראות איך זה יתבצע במציאות.
עוד ניתן לראות ש-HTC מוותרת שוב על שקע האוזניות הסטנדרטי 3.5 מ”מ לטובת הדקיקות, ובחלקו התחתון נמצא רק את שקע הטעינה ומשני צדדיו פתחים לרמקול, כאשר בחלקו העליון נמצאת מגירת כרטיס סים. על פי הדיווחים, HTC U ישלב מסך 5.5 אינץ’ ברזולוציית Quad HD, פלטפורמת Snapdragon 835 מבית קוואלקום, זיכרון עבודה 4GB RAM, נפח אחסון 64/128GB, מערך צילום הכולל מצלמה אחורית יחידה 12 מגה פיקסל ומצלמת סלפי 16 מגה פיקסל, ומערכת הפעלה אנדרואיד 7 נוגע עליה ממשק המשתמש החדש Sense 9.